Omnibus presentes litteras inspecturis, H..... decanus et capitulum Autissiodorense, salutem in Domino. Noveritis has presentes litteras annotavisse, vidisse, et de verbo ad verbum diligenter legisse, non cancellatas, non abolitas, non rasas, nec in aliqua sui parte viciatas, prout forma facile apparebit, formamque sequitur continentes. Universis presentes litteras inspecturis, Guillelmus, miseratione divina, Autissiod. episcopus, salutem in Domino sempiternam. Supplicaverunt nobis dilecti in Christo filii cantor et capitulum B. Eugenie de Varziaco, nostre diocesis, ut litteras felicis recordationis Hugonis, episcopi Autissiodorensis predecessoris nostri quas ipsi in nostra presentia presentarunt, et que propter vetustatem et locum reumaticum dicte ecclesie, in quo ipse littere fuerant quasi consumpte, et parum durabiles existebant, licet alias non essent aliquatenus vitiose, prout ex earum inspectione apparebant, renovare et exemplare, ad perpetuam rei memoriam paterna sollicitudine curaremus, ne propter substantiam probationis copiam possit eis in posterum prejudicium generari. Tenor autem dictarum litterarum dignoscitur esse talis. Hugo, Dei gratia Autissiodorensis episcopus, omnibus Christi fidelibus in Deo salutem..... Cum militans Ecclesia triumphantis indigeat subsidio in paucis ex se sibi sufficiens nisi triumphans sustentaverit, triumphantum memoriam debent habere pre oculis militantes. Nos igitur, adhuc de numero militantium, incerti de victoria ad illud ad quod nostra non sufficit imbecillitas, sanctorum pro nobis intercessiones imploramus. Attendentes autem B. Virginis Eugenie merita, que nostris subvenire potest excessibus tanquam usque ad martyrium pro Domino strenue militavit, in ejus ecclesia que fundata est a nostris patribus, et sanctis ejus pignoribus dotata in castro nostro Varziaci, augmentavimus numerum prebendarum. In prefata siquidem ecclesia, ante dies nostros non nisi novem canonici fuerant, quibus tres canonicos addidimus ut de cetero sint duodecim et numerus apostolicus impleatur; augmentato numero personarum, ne de redditibus tenuatis oriretur in ecclesia conquestio, redditus dignum duximus augmentare, preter illa que ab antecessoribus nostris ecclesie illi data fuerant, donavimus et nos eidem ecclesiam B. Petri sitam in ipso castro Varziaci, ut predicti canonici eam in perpetuum possideant integre et quiete, liberam et absolutam a paretis, censiva, questa, collecta, et ab omni exactione tam episcopali quam archidiaconi et archipresbyteri. In eorum siquidem arbitrio, scilicet canonicorum, posuimus, et in dispositione ut vel ipsi in ecclesia B. Petri per hebdomadas serviant, vel capellanum eligant quem ad illam ecclesiam episcopo presentent. Preterea concessimus eisdem canonicis decimas agriculture nostre quam habemus apud Varziacum, vel habituri sumus, quocumque modo terre nostre illic culte fuerint, vel per nos vel per alium, decima pars portionis frugum, que ad nos vel successores nostros devenerit, sepedictis canonicis persolvetur; similiter et decima vini nostri et castanearum et pasnagii, quoties contigerit in nemoribus nostris Varziacensibus pasnagium fieri. Sepedicti vero canonici dederunt et quittaverunt sedi pontificali Autissiodor. quicquid juris habebant in decimis Varziacensibus, tam magnis quam parvis. Nos vero, in hujus doni sui recompensationem dedimus eisdem canonicis et concessimus tresdecim septarios ordei annuatim percipiendos in grangia episcopali, aut in redditibus Varziacensibus. Donavimus etiam canonicis, in remedium et salutem anime nostre, censum quem habebamus in cemeterio Sancti-Petri, cujus tertiam partem ipsi possederant ab antiquo et pacto hoc anniversarium nostrum annuatim se facturos promiserunt, ita quod canonicis qui presentes intererunt servitio, distribuatur census ille. Prefata siquidem ecclesia, cum ante dies nostros unicum haberet personatum, alium ei in ea constituimus qui dicitur cantoria: et ut cantor liberius illi dignitati deserviat et devotius, illi contulimus capellam Sancti-Andree, concedentes ut ipsam possideat cantor in perpetuum cum omnibus ad eam pertinentibus, liberam ab omni exactione, procuratione et censiva, et cantor capelle illi canonice providere teneatur, et personatui suo Varziacensi deservire. Et ne donis istis nostris secularis vel ecclesiastica persona possit contradicere, presentem cartam sigilli nostri munimine fecimus roborari. Actum apud Varziacum, et datum anno Incarnati Verbi MCCII. Nos vero, dictorum cantoris et capituli justis postulationibus inclinati, ne veritas occultetur, et ne probationis copia subtrahatur, predictas litteras predecessoris nostri, per scriptorem nostrum, de speciali mandato nostro, sub tenore predicto fideliter inscribi fecimus, ipsasque de verbo ad verbum legimus in quibus erant adhuc littere legibiles, et in quibus impressiones sigilli sufficienter apparebant, ipsas etiam litteras, sub tenore prelibato, autoritate presentis instrumenti renovamus et exemplamus ut in perpetuum presens instrumentum virtutem originalis habeat; donationem et concessionem in ipsis contentas quantum possumus renovamus, statuentes specialiter et volentes expresse, pro jure dicte ecclesie solidando, quod nulla alia littera in posterum requiratur quam presens instrumentum, et presenti instrumento tanquam originali fide indubitata et plenaria in perpetua. In quorum omnium testimonium et perpetuam memoriam presenti instrumento sigillum nostrum duximus apponendum. Datum et actum apud Varziacum, anno Domini MCCXCVI, mense martio. Nos autem, dicti decanus et capitulum Autissiodorense, ad supplicationem predictorum cantoris et capituli omnes et singulas donationes et concessiones factas dicte ecclesie B. Eugenie, prout in predictis litteris continentur, volumus, ratificamus ac etiam approbamus; in quorum omnium testimonium et perpetuam memoriam sigillum nostrum, quo unico utimur, presentibus litteris duximus apponendum. Datum anno Domini millesimo ducentesimo octogesimo septimo, die jovis post festum Inventionis S. Crucis.